CELEX: 62013TN0529
Language: et
Date: 2013-09-27 00:00:00
Title: Kohtuasi T-529/13: 27. septembril 2013 esitatud hagi — Izsák ja Dabis versus komisjon

25.1.2014   
            
            
               ET
            
            
               Euroopa Liidu Teataja
            
            
               C 24/21
            
         27. septembril 2013 esitatud hagi — Izsák ja Dabis versus komisjon
   (Kohtuasi T-529/13)
   2014/C 24/38
   Kohtumenetluse keel: ungari
   
      Pooled
   
   
      Hagejad: Balázs-Árpád Izsák (Marosvásárhely, Rumeenia) ja Attila Dabis (Budapest, Ungari) (esindaja: advokaat Judit Tordáné dr. Petneházy)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 25. juuli 2013. aasta otsus C(2013) 4975 (final), millega jäeti rahuldamata kodanikualgatuse „Regioonidevahelise võrdsuse tagamist ja regioonide kultuuri säilitamist puudutav ühtekuuluvuspoliitika” registreerimise taotlus;
            
         
               —
            
            
               kohustada komisjoni registreerima eespool nimetatud kodanikualgatus ja võtma kõik õiguslikult nõutavad meetmed;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hagi põhjenduseks esitavad hagejad kuus väidet.
   
               1.
            
            
               Esimene väide, et on rikutud määruse (EL) nr 211/2011 (1) artikli 4 lõiget 2
               
                           —
                        
                        
                           Hagejad väidavad esiteks, et nende taotlus vastab kõikidele registreerimiseks nõutavatele tingimustele. Hagejad peavad lisaks põhjendamatuks komisjoni väiteid, et kavandatud kodanikualgatus ei kuulu ilmselgelt komisjoni pädevusse, mille kohaselt komisjon võib esitada liidu õigusakti ettepaneku aluslepingute rakendamiseks. Hagejate väitel kuulub taotlus ELTL artikli 4 lõike 2 punktis c (majanduslik, sotsiaalne ja territoriaalne ühtekuuluvus) osutatud pädevuse valdkonda.
                        
                     
         
               2.
            
            
               Teine väide, et on rikutud ELTL artikli 174 kolmandat lõiku
               
                           —
                        
                        
                           Hagejad märgivad selles väites, et ELTL artikli 174 kolmandas lõigus toodud nende ebasoodsate tingimuste loetelu, mille tõttu tuleb regioonile pöörata erilist tähelepanu, ei ole vastupidi komisjoni väitele ammendav, vaid näitlik.
                        
                     
         
               3.
            
            
               Kolmas väide, et on rikutud ELTL artiklit 174 ja määrust (EÜ) nr 1059/2003 (2)
               
               
                           —
                        
                        
                           Hagejad leiavad lisaks, et rahvuslike, etniliste, kultuuriliste, religioossete või keeleliste eripäradega regioonid kuuluvad igal juhul ELTL artiklis 174 osutatud liidu ühtekuuluvuspoliitika „asjaomaste regioonide” hulka, sest kultuur on liidu teisese õiguse kohaselt territoriaalse, sotsiaalse ja majandusliku ühtekuuluvuse oluline osa. Seda kinnitavad nii määruse nr 1059/2003 artikli 3 lõige 5 kui ka sama määruse põhjendus 10.
                        
                     
         
               4.
            
            
               Neljas väide, et on rikutud määruse nr 211/2011 artikli 4 lõiget 1 ja ELTL artiklit 167
               
                           —
                        
                        
                           Hagejad väidavad, et korraldajad ei pea vastupidi komisjoni väitele märkima õiguslikku alust õigusakti ettepaneku vastuvõtmiseks, vaid määruse nr 211/2011 artikli 4 lõike 1 kohaselt ainult aluslepingute sätted, mida nad peavad asjakohaseks kavandatava tegevuse jaoks. Peale selle sätestab ELTL artikkel 167, et liit aitab kaasa liikmesriikide kultuuri õitsengule, ühtlasi respekteerides nende rahvuslikku ja regionaalset mitmekesisust.
                        
                     
         
               5.
            
            
               Viies väide, et on rikutud ELTL artikli 19 lõiget 1
               
                           —
                        
                        
                           Hagejad leiavad, et komisjon väidab vaidlustatud otsuses ekslikult, et kuigi liidu institutsioonidel on kohustus austada vähemuste kultuurilist ja keelelist mitmekesisust ja hoiduda nende igasugusest diskrimineerimisest, ei kujuta ükski neist sätetest siiski endast õiguslikku alust nende institutsioonide mistahes tegevuseks. Hagejate arvates on selline väide vastuolus muu hulgas ELTL artikli 19 lõikega 1.
                        
                     
         
               6.
            
            
               Kuues väide, et on rikutud ELTL artikli 174 teist lõiku
               
                           —
                        
                        
                           Hagejate väitel saab komisjon kodanikualgatuse ettepanekust valesti aru, kui ta väidab, et vähemuste olukorra parandamist ei saa lugeda erinevate regioonide arengutaseme ühtlustamisele ja teatavate regioonide mahajäämuse vähendamisele kaasaaitamiseks ELTL artikli 174 teise lõigu tähenduses. Hagejad väidavad, et korraldajate ettepanek ei olnud parandada rahvusvähemuste olukorda, vaid tagada, et liidu ühtekuuluvuspoliitikat ei saaks kasutada regioonide rahvuslike, keeleliste ja kultuuriliste iseärasuste kaotamiseks või nõrgendamiseks ning et liidu vahendid ja majanduslikud eesmärgid ei muutuks kasvõi kaudselt vähemuste vastu suunatud poliitika vahenditeks.
                        
                     
         
      (1)  Euroopa Parlamendi ja nõukogu 16. veebruari 2011. aasta määrus (EL) nr 211/2011 kodanikualgatuse kohta (ELT L 65, lk 1).
   
      (2)  Euroopa parlamendi ja nõukogu 26. mai 2003. aasta määrus (EÜ) nr 1059/2003, millega kehtestatakse ühine statistiliste territoriaalüksuste liigitus (NUTS) (ELT L 154, lk 1; ELT eriväljaanne 14/01, lk 196).